google/wiki40b huggingface dataset:
Star Wars Battlefront II (2017)

Enspiller-modusen

En av modusene man kan spille er enspiller. I denne modusen spiller man hovedsakelig som Iden Versio, som er lederen for en stormtropperdivisjon kalt «Inferno Squad». Man spiller også som andre figurer som Luke Skywalker, Han Solo og Lando Calrissian. Denne modusen forteller en historie om hva som skjedde med imperiet etter at Palpatine og Darth Vader døde, i tillegg til da at dødsstjernen ble ødelagt av opprørerstyrkene. Den forteller også hvordan imperiets etterkommer, The First Order dukker opp.

Flerspiller-modusen

Den andre mer populære modusen i spillet er flerspiller. Der kan man spille forskjellige spillmoduser mot andre spillere via internett. Disse modusene heter «Galactic Assault», «Starfighter Assault», «Heroes vs Villains», «Strike» og «Blast».
Det som tiltrekker mange spillere er muligheten til å spille mange ikoniske figurer fra Star Wars-universet, blant annet Luke Skywalker, Leia Organa, Han Solo, Chewbacca, Lando Calrissian, Yoda, Rey og Finn, Boba Fett, Bossk, Palpatine, Darh Vader, Kylo Ren, Iden Versio, Darth Maul og Captain Phasma. seinere har det også kommet flere spillere; General Grevious, Count Dooku, Obi-Wan Kenobi og Anakin Skywalker. Alle figurene har hver sine unike evner.
Huayingshan kullkraftverk

Huayingshan kullkraftverk er et kullkraftverk i provinsen Sichuan i det sentrale Kina. Det har en installert produksjonskapasitet på 600 MW.
Løgn og forbandet digt

Løgn og forbandet Digt er bok som inneholder en samling av korte historier skrevet av Theodor Kittelsen i 1912. Historiene er preget av humor og satire, og noen av historiene er så korte som kun 50 ord. I boken gjør Kittelsen narr av flere kulturelle skikkelser, som Bjørnstjerne Bjørnson, Henrik Ibsen og Arne Garborg. Boken er utstyrt med 77 illustrasjoner av Theodor Kittelsen.
Aeroflot

Historie

Aeroflot ble grunnlagt 9. februar 1923 under navnet Dobrolet. Etter den russiske borgerkrigen startet Aeroflot passasjerflygninger og transportflygninger med modifiserte krigsfly. Ett år før den offisielle opprettelsen startet man, i samarbeid med det tyske flyselskapet Deruluft, flyruten Moskva – Königsberg 1. mai 1922. Senere ble ruten forlenget til Berlin. Aeroflot var det første flyselskapet som brukte jetfly for passasjerflygninger. Allerede i 1956 brukte man Tupolev Tu-104 både på innenriksruter og i internasjonal trafikk.
Etter Sovjetunionens sammenbrudd i 1991 ble selskapet delt mellom de gamle sovjetrepublikkene, og ble organisert i over hundre ulike flyselskap. I juni 1991 ble det dannet en samarbeidsorganisasjon med navnet «Aeroflot – Soviet Airlines Commercial Production Alliance», som ble introdusert på børsen i 1992 under navnet «Aeroflot – Russian International Airlines».
Sovjetunionens sammenbrudd innebar at den russiske flyindustrien tapte markedsandeler, og Aeroflot søkte seg ut på det vestlige markedet etter nye fly. Først leide man Airbus A310-300, og i 1994 kjøpte man inn Boeing 767-300ER. Samme år leverte man tredje generasjon Iljusjin Iljusjin Il-96-300 med forbedret avionikk, til bruk på de lengre internasjonale flygningene. For å ta unna den økende fraktmengden leide man i 1995 en McDonell Douglas DC 10-30 F på langtidskontrakt.
Klesrulle

En klesrulle er et apparat med to trevalser som er forbundet med tannhjul i en stiv ramme. Den ene rullen har gjerne regulerbar fjærbelastning. Rullene kan drives med håndkraft via en sveiv, et hjul eller med elektrisk motor. Klesrullen brukes til å glatte tekstiler av lin, bomull eller andre naturfibre, for eksempel sengetøy, håndklær og duker. Etter av tekstilene er vasket og tørket, brettes de sammen og rulles frem og tilbake mellom valsene for å fjerne rynker og skrukker og glatte overflaten. For å få et best mulig resultat, ble tekstilene gjerne rullet før de var helt tørre, eventuelt kunne de fuktes med vann fra en dynkeflaske. Før klesrullene ble tilgjengelige, ble tekstilene tilsvarende glattet med et mangletre eller manglebrett. Frem til 1960-tallet ble bolighus i Norge ofte bygd med både vaskekjeller med bryggepanne og vaskekummer og eget rullerom.
Klesruller kunne også brukes til å presse vaske- og skyllevann ut av tekstiler under vask. Se vrimaskin.
Tour of Britain 2008

Tour of Britain 2008 ble arrangert mellom 7. og 14. september 2008. Rittet startet i London og ble avsluttet i Liverpool. Årets utgave av rittet er en del av UCI Europe Tour, og var den femte utgaven av den moderne versjonen av Tour of Britain. Franske Geoffroy Lequatre vant rittet. Norske Edvald Boasson Hagen fra Columbia vant tre av de åtte etappene, vant spurtkonkurransen og ble nummer tre i poengkonkurransen. Alessandro Petacchi vant også tre etapper.
Lucky Stroke

Utgivelser og opptredener

Gruppen ga ut platen Me Generation i 2011 gjennom plateselskapet MTG Music, og har gitt ut singelene «More than I can do», «Hip Hop Rockstar» med Robin og Bugge, «Slap my Hand» og våren 2012 ga de ut singelen «Stereo».
I 2009 deltok bandet på programmet Hitmakers på TVNorge, der de røk ut i første runde etter å ha fremført låten «LaLaLa (beat my baby)».
I 2011 ble bandet med Erik og Kriss på deres Back to business-turné hvor de spilte over 100 konserter rundt om i Skandinavia, hovedsakelig i Norge. De spilte blant annet på VG-lista, Spellemannsprisen, Senkveld med Thomas og Harald, P3 Sessions, Rockefeller og Parken i København.
Deres siste singel «Stereo» ble spilt på NRJ og NRK mP3, og i musikkvideoen til sangen deltok blant andre Nina Fjalestad, en av finalistene til Frøken Norge i 2011.

Andre aktiviteter

Våren 2011 var også de to medlemmene Snorre Helseth (trommer) og Erik Smaaland (vokal/gitar) deltagere på Det store korslaget på TV 2, for henholdsvis Team Anine og Team Erik & Kriss. Team Erik og Kriss kom på 3.-plass.
Tracopa

Tracopa er et costaricansk busselskap. Det har hovedkontor i La Uruca i San José. Navnet Tracopa er et akronym av «Transporte Costa Rica Panamá».
Tracopa driver ruter fra San José og San Isidro del General til destinasjoner sør i Costa Rica samt til grensebyen Paso Canoas og David i Panama.
Collège Henri-IV de La Flèche

Collège Henri-IV de La Flèche er et tidligere jesuittkolleg i den franske kommune La Flèche i département Sarthe i regionen  Pays de la Loire. Det ble grunnlagt i 1603 av kong Henri IV og blomstret raskt opp til et antall på over tusen elever. Blant de mer berømte elever var filosofen René Descartes. Etter at jesuittene ble fordrevet fra Frankrike i 1762 ble bygningene benyttet av forskjellige institusjoner. Fra 1808 huset de den av Napoleon I grunnlagte militære skole Prytanée national militaire.

Religiøs innflytelse

Som åndeløig sentrum hadde Collège de La Flèche stor misjonarisk innflyelse fromfor alt i koloniene i Amerika. Mange jesuitter som brøt opp til misjonene eller som kom hjem fra misjonsoppdrag, var gjester ved La Flèche: Jérôme Lalemant, som forkynte blant huronene, var skolens rektor fra 1656 til 1659. Pierre François Xavier de Charlevoix, forfatter av Ny-Frankrikes historie, døde i 1761 i La Flèche. François de Montmorency-Laval, første biskop av Québec, studerte her. Sløik var det også med matematikerene Joachim Bouvet og Jean de Fontaney, som virken u den kinesiske Kangxi-keiserens tjeneste - etter deres tilbakekomst fra Kina slo de seg ned her.
Denne innflytelse inspirerte studentenes interesse for fremmede land og for andre misjonæroppgaver. Fra 1651 var det rektoren for høyskolen her som direkte ordnet med utsendelsen av franske misjonærer til Sør-Amerika og Karibia.
Michael Skjelderup

Biografi

Han gikk i apotekerlære i Fredrikstad før han i 1789 reiste til København og i 1794 tok eksamen ved Det Chirurgiske Akademie i København, etterfulgt av praksis og stilling som professor ved Københavns Universitet 1805-14.  Tilbake til Oslo ankom han i egen seilbåt den 1. juni 1814, beskutt av svenske krigsskip. Han var nemlig nytilsatt professor i lægevidenskapen (anatomi og fysiologi) ved nyetablerte Det Kongelige Frederiks Universitet, og i 1815 ble  den første som holdt forelesninger ved Anatomisk institutt (UiO). Han grunnla i 1826 det medisinske tidsskriftet Eyr sammen med Frederik Holst.  
I 1833 var han blant stifterne av Lægeforeningen i Christiania (nå Det norske medicinske Selskab), som siden 2003 har publisert tidsskriftet Michael, navngitt etter Skjelderup.  
Ei bok om rettsmedisin ga han ut i 1838.
I 1840 sluttet han som praktiserende lege, men fortsatte forelesningene.
Han var far til høyesterettsadvokat Jacob Worm Skjelderup (1805–1863), venn av Niels Henrik Abel.  Skjelderup var også adoptivfar til  brigadelege Jacob Worm Skjelderup Müller (1793–1863), og således farfar til Jacob Worm-Müller (1834–1889) som var professor i fysiologi ved samme universitet fra 1873.
Hindustan

Hindustan Motors er et indisk bilmerke grunnlagt i 1942 av brødrene Birle.
Produksjonen kom i gang først i 1946 på grunn av andre verdenskrig.  Den første modellen het Hindustan Ten og lignet svært på britiske Morris Ten Series M.  Mange av komponentene ble importert fra Storbritannia.
Hindustan fortsatte å produsere biler basert på britiske forbilder helt fram til i dag.  De har begynt å selge Mitsubishi Lancer, og vurderer å lisensprodusere modeller fra malaysiske Proton.
Cave Bay

Cave Bay er en vik som har oppstått fra et forvitret, utdødd vulkankrater på vestsiden av Heardøya mellom West Bay og South West Bay. På nordsiden ligger Mount Andree. Vika ble grovt kartlagt av amerikanske selfangere i perioden 1860–70. Vika ble mer nøyaktig kartlagt og først navsatt på et geologisk skissekart i 1929 under British Australian New Zealand Antarctic Research Expedition under Douglas Mawson.
Buffalo State College

Buffalo State College  (Høyskolen i Buffalo) er et fireårig, delstatseid college i Buffalo, NY, og er en del av State University of New York (SUNY) (må ikke forveksles med State University of New York at Buffalo (New York Universitetet i Buffalo) i det forskjellen mellom disse to er identisk med forskjellen mellom Universitetet i Oslo og Høyskolen i Oslo).  Buffalo State College, eller Buff State som det kalles på folkemunne, ble grunnlagt i 1867 og har 11 220 studenter (2006) opp til Mastergradsnivå.
Kverkfjöll

Kverkfjöll er en fjellkjede som ligger på den nordøstre utkanten av isbreen Vatnajökull på Island. Den høyeste toppen i fjellkjeden ligger på 1 764 moh. Fjellkjeden, som også inneholder isbreen Kverkjökull, ligger mellom Vatnajökull og Dyngjufjöll. Fjellene har fremdeles aktive vulkaner, og rundt 1720 var det fremdeles utbrudd som forårsaket store jökulhlaup (voldsomme flomutbrudd fra isbreer).
Under fjellene finnes det et stort og varmt magmakammer som er opphavet til grotter inni isbreen.
Et stykke unna ligger også Hveradalir med sine varme kilder.
Namsos Boligbyggelag

Namsos Boligbyggelag ble startet 20. februar 1946 og var et boligbyggelag som opererte i Namsos i Nord-Trøndelag.
Boligbyggelaget hadde vel 1000 medlemmer og forvaltet 500 boliger i 27 borettslag, sameier og andre selskap.
I 2015 fusjonerte Namsos Boligbyggelag med Trondheim og Omegn Boligbyggelag (TOBB).
Värmdö-Evlinge

Värmdö-Evlinge er et tettsted i Värmdö kommune i Stockholms län i landskapet Uppland i Sverige. I 2010 hadde tettstedet 559 innbyggere.
Konopiště

Konopiště er et slott i Benešov i Böhmen. Eieren var den tyske keiseren Vilhem II. Her skulle Franz Ferdinand og hans kone møte Vilhem II for å overvære avslutningen på det Keiserlige og kongelige (K.u.k.) XV og XVI Korps' manøvrer i Bosnia. Besøket ble gjennomført etter anmodning fra stattholderen i Bosnia-Hercegovina, feldzeugmeister Oskar Potiorek.
Grunnkretser i Vinje kommune

Grunnkretser i Vinje kommune er delområder og grunnkretser som seksjonerer Vinje kommune, Telemark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Charlottenborg Forårsudstilling

Charlottenborg Forårsudstilling er en årlig tilbakevendende kunstutstilling i Charlottenborgs Udstillingsbygning Kunsthal Charlottenborg. Utstillingen har vært avholdt siden 1857 og startet som en utstilling som skulle presentere nye verker av danske kunstnere.
Annemor Sundbø

Bakgrunn og arbeid

Annemor Sundbø er utdannet ved Kristiansand husflidskole, Statens lærerhøgskole i forming, Oslo og Bergen Kunst- og Håndverksskole, og har selv undervist ved Lista yrkesskole og Kristiansand yrkesskole og gjesteforelest på Høgskolen i Telemark. I 1983 overtok hun sjoddyfabrikken «Torridal Tweed og Ulldynefabrikk» i Kristiansand med 16 tonn gamle strikkeplagg. Hun har utgitt flere bøker om mønstre og strikking, stilt ut i en rekke land og holdt kurs og foredrag i spinning og toving i Europa og USA og Afrika. Hun har tatt initiativet til Norges første strikkekafé i Kristiansand, vært med å arrangere kunsthåndverkmarked i Posebyen, Kristiansand og arrangert strikkecruise på elvedamperen DS «Bjoren», årlige kulturdager på Ose, med å bevare Sjølingstad Uldvarefabrik i Lindesnes som levende museum. Hun har også fått en rekke stipendier, blant andre kunstnerstipend fra Kristiansand kommune, Aust-Agder fylke og Vest-Agder fylke, Norges Husflidslags stipend og Norsk faglitterær forfatterforenings toårige arbeidsstipend. Hun driver i dag vev- og strikkestoga Ose Ullvare i Setesdal.
Annemor Sundbø er bosatt på Ose i Setesdal og Kristiansand.
Encyrtidae

Utseende

Encyrtidae er små, kompakte snylteveps. Antennene er svært variable, de kan være enkelt trådformede eller med forstørret første og/eller ytterste ledd, knebøyde eller svært tykke og kraftige, ganske korte eller like lange som insektet. Hodet er nokså stort og bredt, med store fasettøyne og tre punktøyne i pannen. Forkroppen (thorax) er bred, midtplaten (mesoscutum) er bredere enn lang. Pronotum er ganske smalt og ofte knapt synlig ovenfra. Scutellum er stort og trekantet. På sidene er minst halve sideflaten dekket av en stor plate (mesopleuron). Beina er spinkle. Forvingen er avrundet uten vingefrynser, ofte med tverrbånd eller andre fargemønstre. Mange er vingeløse. Bakkroppen er nokså bred, knapt synlig avsnørt fra forkroppen. Hunnens eggleggingsrør er kort.

Levevis

De fleste artene er parasitoider på nebbmunner (Hemiptera), rundt halvparten av de kjente artene snylter på skjoldlus (Coccoidea). Det er også mange arter som snylter på bladlopper (Psylloidea) og på sommerfugl-larver. Blant de sistnevnte finnes det interessante eksempler på polyembryoni: vepsehunnen legger bare ett egg i verten, men dette deler seg og gir opphav til mange larver, i ekstreme tilfeller opptil 2000. Hos noen av disse artene utvikler det seg to slags larver: normale, små larver og store "vokter"-larver som danner et vern for sine søsken. De sistnevnte blir aldri voksne, men dør som larver samtidig med at de "normale" søsknene klekkes. Denne familien er svært viktig i biologisk kontroll av skadeinsekter.
Eristalis intricaria

Utseende

En stor (10-15 mm) og kraftig, tett hårete blomsterflue som finnes i flere ulike fargevarianter som etterligner ulike humler. Den er det eneste tett hårete Eristalis-arten som er vanlig i Norge, og kan skilles fra et par mindre vanlige arter på at antennebørsten har lange hår. Behåringen er alltid lys på bakkroppsspissen, ellers varierer den mye. En vanlig form har et lyst bånd over bakre del av thorax og hvit hale, ellers helt svarthåret, gulhårede individer eg også vanlige. Fasettøynene er ganske tett hårete, beina mer mørke enn lyse. Vingene er klare med et lite, svart vingemerke og en diffus, mørk flekk i midten.

Levevis

Larven utvikler seg i slam og bløt gjødsel. De voksne fluene er utholdende flygere og kan påtreffes nesten hvor som helst. De besøker mange slags blomster. Hannene forsvarer territorier over blomstene, og henger på svirrende vinger i luften. De flyr i april-oktober.

Utbredelse

Arten er utbredt i det meste Palearktis. I Norge er den vanlig over hele landet, kanskje med unntak av de høyeste fjellområdene og Finnmarkskysten.
Knollekalk

Knollekalk er en bergart som i all hovedsak består av tettstilte, lyse knoller eller linser av kalkstein i en mørkere grunnmasse av skifer. Hvis kalksteinsinneslutningene opptrer mer spredt, kalles bergarten for knolleskifer. Bergarten er meget vanlig i kambrosiluravleiringene i Oslofeltet, særlig fra ordovicium.
Knollekalken er dannet ved vekslende avleiring av kalk- og leirrikt slam på havbunnen. Knollene kan være rester av kalklag som er delvis fjernet ved oppløsning på havbunnen. En annen mulig forklaring på bergartens dannelse er at de er blitt til som konkresjoner inne i leirsedimentet.
Ågotnes Karateklubb

Ågotnes Karateklubb (ÅKK) ble etablert i januar 2005 av Emil Clementsen.
Klubben er medlem av Japan Karate Association via Norway JKA, samt Norges Karateforbund. Med treningsaktivitet på skoler i Ågotnes og Landro har klubben utøvere fra hovedsakelig fra Ågotnes-området, men også fra Fjell og Øygarden.
Klubben trener tradisjonell Shotokan karate.
Spisevogn

En spisevogn er en særlig form for personvogn som anvendes i visse persontog; oftest i tog som kjører over lengre strekninger. Vognen fungerer som en rullende restaurant eller bistro.
Innenriks i Danmark anvendes det ikke lenger spisevogner, men i eksempelvis SJs X 2000-tog mellom København H og Stockholm C er det spisevogner med.
I løpet av sommeren 2011 installeres det spisevogn i alle IC4-tog  .
Pneumoridae

Utseende

Store (noen arter blir over 10 cm lange) gresshopper. Hunnene ser ut som temmelig ordinære gresshopper, hannene utmerker seg ved en stor, oppblåst, gjennomsiktig bakkropp. Hodet er kort med loddrett ansikt og ganske små fasettøyne, antennene er tynne om omtrent så lange som hodet er høyt. De kan ha fullt utviklede vinger, eller disse kan være reduserte. Bakbeina er ikke utviklet til kraftige hoppebein, bare litt større enn for- og mellombeina.

Levevis

Familien lever i tørre områder. Hannens store, oppblåste bakkropp fungerer som et resonanskammer og gjør at den kan produsere kraftige, ganske lavfrekvente lyder. Hannen synger fra busker om natten, lyden blir gjerne forvekslet med den fra større dyr, for eksempel frosker. Også hunnene lager lyder, men mindre kraftige. Familien har ingen kjent økonomisk betydning.

Utbredelse

Denne familien finnes bare i det sørlige og østlige Afrika.
Basiprionotini

Utseende

Middelsstore, brede og noe flate, ovale, halvblanke, gjerne gule eller røde og svarte bladbiller. Hodet er lite, med et smalt, neseaktig fremspring mellom antennene, pronotum trapesformet og dekkvingene bredt rundede. Antennene er ganske kraftige, omtrent så lange som hode + pronotum.

Levevis

Både larver og voksne lever på planter og eter fra dem.

Utbredelse

Gruppen er utbredt i Sørøst-Asia, også på Madagaskar.
Dr. Munks testamente

Dr. Munks testamente er oppfølgeren til Sveve over vatna, begge skrevet av Ragnar Hovland. Romanen ble utgitt første gang i 1996 på Det norske samlaget.
Dr. Munks testamente handler om tre 40 år gamle menn som etter 20 år kommer sammen og etablerer det bandet de spilte i som ungdommer. Dr. Munk overtaler dem til å legge ut på en konsertreise, noe som ikke er lett, for de to andre er etablerte. Men dr. Munk skal finne en ukjent sønn, som studerer i Heidelberg.
Romanen har et muntlig språk, men flere anmeldelser bemerket språket i romanen som preget av banning.
Sveriges ambassade i Pyongyang

Sveriges ambassade i Pyongyang er en svensk ambassade som ligger i Nord-Koreas hovedstad Pyongyang. Fram til 2001 var Sverige det eneste landet i EU som hadde en ambassade i byen. Den ble åpnet i 1975 og ligger i Munsu-dong, Daehakgata, i ambassadeområdet Taedonggang, som ligger i det østre Pyongyang. 16. september 2010 leverte Barbro Elm sin akkreditiver til Nord-Koreas statssjef Kim Yong-nam.
Nordea Liv

Eierforhold

Nordea Liv er en del av Nordea, det ledende finanskonsernet i Norden og de baltiske land. I Norge tilhører Nordea Bank (tidligere Kreditkassen) det samme store finanskonsernet.

Historie

Nordea Liv er et resultat av en fusjon mellom Vesta Liv og Norske Liv, og har sin historie tilbake til 1844. Den Norske Livrenteforretnings vedtekter ble gitt stadfestelse ved kongelig resolusjon den 1. april 1844. Norske Liv var på det tidspunkt selskapet ble fusjonert med Vesta Liv (senere Nordea Liv) Norges eldste livsforsikringsselskap. Selskapet fikk konsesjon på tegning av alle typer livsforsikring i 1902 og konsesjon på kollektiv pensjonsforsikring i 1961. Selskapet dekket etter dette alle former for livs- og pensjonsforsikring. Selskapet var opprinnelig et gjensidig selskap men ble omdannet til aksjeselskap i 1992. Ved omdanningen ble aksjene solgt til Christiania Forsikring som er en del av Nordea Gruppen. Aksjene ble senere solgt til Nordea Liv Holding og selskapet ble fusjonert med Nordea Liv.
Greysteelmassakren

Greysteelmassakren var et terrorangrep i Greysteel i Nord-Irland den 30. oktober 1993. Tre medlemmer av Ulster Freedom Fighters drepte åtte og såret flere tilfeldige sivile i puben Rising Sun under en Halloweenfest. 
Fordi det foregikk en Halloweenfest i puben var det ingen som la merke til noe uvanlig da tre maskerte menn kom inn. De trakk frem en AK-47 og en pistol, og skjøt på måfå mot de omtrent 200 festdeltagerne. En av mennene skal ha ropt «trick or treat» da han skjøt. 
Angrepet ble ifølge UFF utført som hevn for Shankillbomben, som en uke tidligere hadde drept ti mennesker på Shankill Road i Belfast. Puben ble valgt som mål fordi den lå i et katolsk område, men to av de drepte var protestanter. Ingen av ofrene hadde noen kjent politisk rolle eller tilknytning til konflikten. Angrepet er typisk for denne perioden, med en ond sirkel av hevnaksjoner rettet mot tilfeldige mål.
Puben ble gjenåpnet etter kort tid. Utenfor står et minnesmerke, med teksten «Måtte deres offer bli vår vei til fred».

Gjerningsmennene

Kort tid etter massakren ble fire menn arrestert: Torrens Knight, Stephen Irwin, Jeffrey Deeney og Brian McNeill. De ble senere dømt for angrepet. Tre av dem hadde gått inn i puben; en hadde et våpen som ikke virket. Den fjerde var sjåfør for fluktbilen. Knight fikk åtte livstidsdommer, samt fire livstiddommer for mordet på fire katolske arbeidere i Castlerock syv måneder tidligere. Det gikk rykter om at han kan ha vært politiinformant. Gjerningsmennene ble løslatt som følge av Belfastavtalen.
Millicent

Etymologi

Millicent har opprinnelse i det germanske navnet Amalasuintha, som er dannet av amal, «arbeid», og swinth, «sterk».
Iivo Niskanen

Biografi

Niskanen representerte Finland under Vinter-OL 2014, hvor han fikk sitt store gjennombrudd med gull på lagsprint sammen med Sami Jauhojärvi og 4.-plass på 15 km klassisk. Han vant sitt første verdenscuprenn da han vant 15 km klassisk i Kuusamo 30. november 2014. Da han tok sin andre verdenscupseier på 15 km klassisk i Kuusamo 27. november 2016 ble han den første løperen til å vinne 15 km klassisk i Kuusamo to ganger. Under VM 2017 i Lahtis gikk han sammen med Sami Jauhojärvi på Finlands lag som tok bronse på lagsprint, og han tok gull på 15 km klassisk med intervallstart. 
Under VM 2019 i Seefeld tok Niskanen bronse på 15 km klassisk. Han kom 20,4 sekunder bak vinneren Martin Johnsrud Sundby.
Hans eldre søster Kerttu Niskanen er også langrennsløper.
Hamar Stewardsloge

Hamar Stewardsloge er en frimurerlosje i Den Norske Frimurerorden (Stewardsloge nr. 5 av 1. orden). Losjen ble grunnlagt den 11. september 1995 i Hamar som Stewardsloge nr 8. av 2. orden (VII º), underlagt Den Norske Store Landsloge. Den 5. desember 2003 ble den opphøyd til Stewardsloge av 1. orden (VII º – VIII º).
Losjens valgspråk er In Deo spes (Håpet i Gud).
Opplandene Kapittel Broderforening ble grunnlagt den 3. mars 1972 for brødre av VII º – Xº. Broderforeningen var en drivkraft bak opprettelsen av Hamar Stewardsloge, og eksisterer ennå.
Fylkesvei 2900

Fylkesvei 2900  går mellom Sønstebydalen og Tromaldstøa i Flå kommune. Veien er 3,5 km lang.
Frem til 2019 hadde veien betegnelsen Fylkesvei 201.